הייקו הרליך

הייקו הרליך (בגרמנית: Heiko Herrlich, נולד ב-3 בדצמבר 1971 במנהיים שבגרמניה המערבית) הוא כדורגלן עבר גרמני ששיחק בעמדת החלוץ, וכיום מאמן. ככדורגלן, הרליך שיחק בבאייר לברקוזן, בורוסיה מנשנגלדבך ובורוסיה דורטמונד. הרליך היה ידוע כמבקיע שערים מחונן, והוא סיים את עונת 1994/1995 בבונדסליגה כמלך השערים. להרליך חמש הופעות ושער אחד במדי נבחרת גרמניה. כמאמן, העפיל הרליך עם יאן רגנסבורג שתי ליגות ברצף, מהליגה הרביעית לבונדסליגה השנייה. הרליך שיחק במועדון הנוער של פרייבורג ובשנת 1989 עבר לשחק בקבוצה הבוגרת של באייר לברקוזן. הרליך שיחק בלברקוזן במשך ארבע עונות, ובעונת 1992/93 זכה עם הקבוצה בגביע הגרמני, לאחר ניצחון 1:0 בגמר על קבוצת המילואים של הרטה ברלין בתוצאה 1:0 משער של אולף קירסטן. בתום עונה זו עבר הרליך לבורוסיה מנשנגלדבך, בה שיחק שתי עונות ושיתף פעולה עם מרטין דאלין ושטפן אפנברג. בתקופתו בקבוצה הפך הרליך לחלוץ מוביל, וסיים את עונת 1994/95 כמלך השערים של הבונדסליגה, עם 20 הבקעות, בצוותא עם מריו באסלר. באותה עונה הרליך זכה עם בורוסיה מנשנגלדבך בגביע הגרמני, לאחר ניצחון 3:0 בגמר על וולפסבורג, בו כבש הרליך את השער השלישי. לאחר הזכייה בגביע הגרמני עם בורוסיה מנשנגלדבך, חתם הרליך אצל האלופה הטרייה, בורוסיה דורטמונד, על מנת לחזק את הקבוצה לקראת ליגת האלופות. מטרה זו לא צלחה עבור הקבוצה, שנעצרה בשמינית גמר ליגת האלופות על ידי אייאקס אמסטרדם, אך הקבוצה זכתה באליפות שנייה ברצף, כשהרליך מהווה חלק חשוב בסגל הקבוצה, שכלל גם שחקנים כמו מתיאס זאמר, סטפן שפויזאט, לארס ריקן ומיכאל צורק. בעונת 1996/97 בורוסיה דורטמונד סיימה את הליגה במקום השלישי בלבד, מרחק שמונה נקודות מהאלופה באיירן מינכן, אך זכתה בפעם היחידה בתולדותיה בליגת האלופות, לאחר ניצחון 3:1 במשחק הגמר על יובנטוס. בגמר זה הרליך החליף בדקה ה-67 את קרל-היינץ רידלה. זכייתה של דורטמונד בליגת האלופות הקנתה לה כרטיס לטורניר הגביע הביניבשתי, שם ניצחה 2:0 בגמר את קרוזיירו הברזילאית, כאשר הרליך הבקיע את השער השני. בהמשך, בורוסיה דורטמונד נחלשה מעט, והרליך הבקיע בכל עונה במספרים חד-ספרתיים. לאחר מספר שנים נטולות תארים, זכתה בורוסיה דורטמונד באליפות בעונת 2001/02, כאשר הרליך צבר עשר הופעות ולא הבקיע שערים. בשתי עונותיו האחרונות בקבוצה, שיחק הרליך בעיקר בקבוצת המילואים. בתום עונת 2003/04 פרש הרליך ממשחק פעיל. להרליך חמש הופעות במדי נבחרת גרמניה, כולן בשנת 1995, במסגרת מוקדמות יורו 1996. הרליך הבקיע שער אחד במדים הלאומיים, בתיקו 1:1 בדיסלדורף מול נבחרת ויילס. עם זאת, הרליך החמיץ את יורו 1996 בגין פציעה. הרליך קיבל רישיון אימון בשנת 2005, והחל באימון קבוצת הנוער עד גיל 19 של בורוסיה דורטמונד, כשבמקביל מונה לדובר של המונדיאל לבעלי מוגבלויות שנערך בגרמניה בשנת 2006. ביולי 2007 מונה הרליך למאמן נבחרת גרמניה עד גיל 17, וסיים עמה במקום השלישי באליפות העולם עד גיל 17 שנערכה בשנת 2007 בקוריאה הדרומית. בשנת 2008 מונה למאמן נבחרת גרמניה עד גיל 19, ושוחרר מהתפקיד בשנת 2009. בעונת 2009/10 החל הרליך לאמן את בוכום ששיחקה אז בבונדסליגה, ופוטר באפריל 2010 בגין הישגים דלים, כשבמקומו מונה אחד מהסמלים הגדולים של בוכום, דריוש ווש. שינוי זה לא הביא את השינוי המיוחל, ובוכום נשרה מהבונדסליגה בתום העונה. בעונת 2011/12 אימן הרליך את אונטהראכינג, ועזב במאי 2012 בגין סיבות אישיות. ביוני 2013 מונה הרליך למאמן קבוצת הנוער של באיירן מינכן עד גיל 17. בשנת 2015 נערכו בקבוצה שינויים מבניים, והרליך עזב את התפקיד. החל מינואר 2016 הרליך הוא המאמן של יאן רגנסבורג. כשהרליך החל לאמן את המועדון הוא שיחק בליגה האזורית הבווארית שהיא הרביעית בהיררכיית הליגות בגרמניה. בעונת 2015/16 הרליך ויאן רגנסבורג העפילו אל הליגה הגרמנית השלישית. בתום עונת 2016/17 סיימו הרליך ויאן רגנסבורג במקום השלישי בליגה, וניצחו במבחני ההעפלה את מינכן 1860, וכך עלו אל הבונדסליגה השנייה והשלימו עליית ליגה שנייה ברצף. ביוני 2017 מונה הרליך כמאמנה של באייר לברקוזן מהבונדסליגה. בדצמבר 2018 פוטר מתפקידו. במרץ 2020 מונה הרליך כמאמן אאוגסבורג מהבונדסליגה לאחר פיטוריו של המאמן מרטין שמידט. עם באייר לברקוזן: הגביע הגרמני: 1992/93 עם בורוסיה מנשנגלדבך: הגביע הגרמני: 1994/95 עם בורוסיה דורטמונד: אליפות הבונדסליגה (2): 1995/96, 2001/02 ליגת האלופות: 1997 הגביע הביניבשתי: 1997 תארים אישיים: מלך השערים של הבונדסליגה: 1994/95 המאמן הטוב ביותר לקבוצות עד גיל 17: 2008 מדיה וקבצים בנושא הייקו הרליך בוויקישיתוף הייקו הרליך, באתר Transfermarkt הייקו הרליך, באתר Fussballdaten.de (בגרמנית) הייקו הרליך, באתר WorldFootball.net הייקו הרליך, באתר National Football Teams הייקו הרליך, באתר FootballDatabase.eu פרופיל המאמן, באתר Transfermarkt